
Fás szárú energia-ültetvényekben alkalmazható fafajok és fajták hozamvizsgálata

A TDK dolgozatomban megvizsgáltam, hogy milyen összefüggéssel becsülhető meg a sarjaztatott nemesnyárak biomassza-produktuma. Ennek azért volt nagy jelentősége, mert csak így tudtam összehasonlítani a különböző klónok hozamát. Vizsgálataimat a Győri-Kert Agrárenergetikai Kft. által létesített Moha 062/9 helyrajzi szám alatt található kísérleti területen végeztem. A felvételezés 3 alkalommal történt. 2010 júliusában, 2011 szeptemberében és 2012 októberében. Továbbá rendelkezésre álltak számomra 2008-as adatok is. Kutatásaim, során sikerült megbízható módszert találni a sarjasztatott nemesnyár energiaültetvények hozambecslésére. A megfelelő becslési módszer után megvizsgáltam a különböző klónok, és a hozamok közti összefüggéseket. Eredményül azt kaptam, hogy az ültetvény létesítése után a fák növekedése az első két év után felgyorsul, így a megtérülés érdekében az első aratást célszerű a 3. vagy a 4. vegetációs időszak után elvégezni, így az első vágásforduló során nagyobb nyereséget érhetünk el. A sarjaztatás utáni hozamokat összehasonlítottam a sarjaztatás nélkül elért hozamokkal, és eredményül azt kaptam, hogy a hozam akár 200%-kal is növekedhet egyes fajták esetében, de az 50 - 100%-os növekedés általánosnak mondható. A vágásciklus során évente elvégzett mérések alapján megállapítottam, hogy a sarjaztatás utáni első év hozamát jelentősen meghaladja a további évek hozama. A hozamokat az eltérő klónok szempontjából megvizsgálva arra az eredményre jutottam, hogy kiemelkedő hozamokra képesek az AF-2, az AF-6 a Triplo, és a Monviso klónok. Ezenkívül további kísérleti területek létesítése szükséges feketenyár és szürkenyár klónok alkalmazásával. A 6 év vizsgálatai jó képet adtak a különböző klónok időjárási szélsőségekkel szembeni toleranciájáról. Ez alapján kijelenthető, hogy az AF-2 és az AF-6 klónok alkalmazkodó képessége a legnagyobb.



